5 ta' Ottubru 1798 Ir-Rewwixta taż-Żabbarin kontra l-Franċiżi Mill-Misraħ sejjaħnielhom, mill-Biċċieni mill-Bidni, San Anard u minn tal-Plier, mix-Xgħajra, minn Ħas-Sajd, minn Wied iż-Żiju, minn Wied il-Għajn l-irġiel ta' kull mistier. Bil-bronja mill-imtieħen ta' Buleben, bil-qniepen u ċ-ċuglajti mill-kampnar tlabniehom biex jingħaqdu mal-miġemgħa, jinġabru bħal qaqoċċa f'Ħaż-Żabbar. U ġew bi ħgarhom. Min bl-imgħażqa f'idu, min b'fies, imterqa, luħ jew furkettun. Biż-żejt ġiet illaxkata kull xkubetta. Bil-mola kull stallett safa misnun. Għajnejhom jarmu l-qilla tal-qalbiena, imxammra għad-deffa bid-dirgħajn godlija, ħallew in-nagħaġ fl-imqajel bla maħluba, ħallew fl-qosma l-għelejjel bla msoqqija. Il-konz ħalla s-sajjied, ix-xbiek u n-nases, Il-forġa telaq tibred il-ħaddied. In-newl ħalla n-nissieġ, il-moxt, l-imserka. L-għarus ħalla 'l għarustu bla wegħdiet. Għax wasal ħabar l-hemm. . . daqqet is-siegħa ta' l-għażla 'l hemm jew 'l hawn. . . tajjeb — ħazin. Titwieġeb trid is-sejħa anke jekk għoli sa jkun il-prezz tad-demm għall-qalbenin. Id-demm qatt ma jsir semm. Iżda minn dejjem il-Malti jedd twelidu ma jċedihx. Ma jirfes ħadd lil Dinu u 'l-Art Maltija. F'idejn barrani Iħitu ma jerħihx. IL-MALTI Bi lsienu għasli l-għadu ndiehes magħna, mill-fewdu fdiena u minn irħieb San Ġwann, Iżda l-kukkarda f'daqqa nbidlet f'dagħwa u l-wegħda tal-ħelsien saret ingann. Serqulna ġidna. Serqu l-knejjes tagħna. Ħadu lala xaħxieħa max-xbejbiet. Mal-flotta lejn l-Eġittu kaxkru magħhom kemm irġiel sabu, fided, dehbijiet. Saħnet il-qiegħa. Qellet ir-rewwixta. Intrefgħu fuq il-foss il-pontijiet. Għall-kenn tas-swar inqaflu t-trikolori u tajfa tal-Maltin barra l-ibliet. Arahom idewdu s-swar tal-Kottonera, madwar Bieb is-Sultan, ġol-amberżuni. L-għodod tan-nar bil-lejl, bi nhar ikiddu, u l-leħħa tfiġġ mar-ragħda tal-kanuni. Bħax-xita jinżlu l-balal fuq l-irziezet. Borġ ġebel saru d-djar ta' Ħaż-Żabbar. ma ssib imkien il-kenn mill-ħbit tan-nar. Nar b'nar iwieġbu tagħna mit-trunċieri. Nar b'nar minn ġo l-imramma tas-sejjieħ. Ifaqqgħu l-ixkubbeti, jdamdmu t-tnabar, dħaħen, għaraq u d-dmija, krib u wġigħ. Intlaqat is-Santwarju, l-koppla ġġarrfet u bosta kienu n-nies li sfaw milquta. Għax kbira l-qawwa kienet tal-Franċiżi spiċċaw bil-ħbit l-ilqugħ u ċ-ċnut maħtuta. B'hekk għamlu l-almu u minn ġos-swar kennija ħarġu l-Franċiżi stakkament għall-ġlied biż-żwiemel u r-riġlejn, armat sa snienu, u b'hekk taqtigħa ħarxa reġgħet bdiet. Qishom iljuni ż-Żabbarin inxteħtu fuq l-għadu li ma tax ruħu b'mirbuħ. Fit-toroq, fil-ħarat u ġol-imsieraħ wieħed wieħed naqqewh sakemm xejnuh. Bla ħniena u twila kienet it-taqtigħa, żgħażagħ u xjuħ, nisa u rġiel annuna. Min jgħabbi, min inewwl, min iqandel, mill-kbir saż-żgħir kulħadd jagħti l-għajnuna. U fl-aħħar minn ġod-daħna x-xemx ittawlet u wara l-ħamba reġgħet waqgħet sikta. Mill-ġdid fuq Ħaż-Żabbar perpret bandiera ħamra bħad-demm u bajda mingħajr nikta Acbille Mizzi 25 ta' Jannar 1999